ก.ล.ต.นับหนึ่งไฟลิ่ง “คิงส์เมน ซี.เอ็ม.ที.ไอ.” หวังเข้าเทรด mai สิ้นปีนี้
ก.ล.ต. นับหนึ่งไฟลิ่ง "คิงส์เมน ซี.เอ็ม.ที.ไอ." ผู้ประกอบธุรกิจออกแบบ-ตกแต่งงานอย่างครบวงจร เตรียมขาย IPO จำนวน 60 ล้านหุ้น หวังเข้าเทรด mai สิ้นปีนี้ โดยมีบล. ธนชาต เป็นที่ปรึกษาทางการเงิน หวังระดมทุนเพื่อขยายธุรกิจ
12 พ.ย. 2558

บริษัทหลักทรัพย์ ธนชาต ในฐานะที่ปรึกษาทางการเงินของ บริษัท คิงส์เมน ซี.เอ็ม.ที.ไอ. จำกัด (มหาชน) หรือ K เปิดเผยว่า บริษัทได้ยื่นคำขออนุญาตเสนอขายหุ้นสามัญเพิ่มทุนให้แก่ประชาชนเป็นครั้งแรก (IPO) และแบบแสดงรายการข้อมูลการเสนอขายหลักทรัพย์ต่อสำนักงานคณะกรรมการกำกับหลักทรัพย์ และตลาดหลักทรัพย์ (ก.ล.ต.)
โดยขณะนี้สำนักงาน ก.ล.ต. ได้นับหนึ่งแบบไฟลิ่งเป็นที่เรียบร้อยแล้วเมื่อวันที่ 7 พ.ย.58 เพื่อเสนอขายหุ้นไอพีโอจำนวนไม่เกิน 60 ล้านหุ้น คิดเป็นไม่เกิน 30% ของจำนวนหุ้นสามัญที่ออกและเรียกชำระแล้วทั้งหมดของบริษัทฯ
ทั้งนี้ภายหลังการเสนอขายห้นสามัญเพิ่มทุนในครั้งนี้ ซึ่งคาดว่าจะสามารถเสนอขายหุ้นไอพีโอ และเข้าจดทะเบียนในตลาดหลักทรัพย์ เอ็ม เอ ไอ ได้ภายในไตรมาสที่ 4 ของปีนี้
อนึ่ง K เป็นบริษัทที่มีปัจจัยพื้นฐานที่แข็งแกร่งจากความเป็นหนึ่งในผู้นำธุรกิจออกแบบและตกแต่งงานอย่างครบวงจร (One-Stop-Shop Solution)ไม่ว่าจะเป็นงานตกแต่งภายในครบวงจร (Interiors), งานแสดงสินค้าและนิทรรศการ (Exhibitions), งานการตลาดทางเลือก (Alternative Marketing) และงานพิพิธภัณฑ์ (Museums &amp; Thematic Park) 
ทั้งนี้ด้วยประสบการณ์ยาวนานกว่า 26 ปี บริษัทได้รับความไว้วางใจจากผู้ประกอบการ ซึ่งเป็นแบรนด์ที่มีชื่อเสียงชั้นนำระดับประเทศและระดับโลกที่มีศักยภาพในการเติบโตและมีศักยภาพในการแข่งขันสูง โดยลูกค้ากลุ่มดังกล่าวมีนโยบายในการทำการตลาดที่ต่อเนื่องและมีการกระตุ้นยอดขายสม่ำเสมอ ประกอบกับบริษัทฯ มีทีมงานที่มีประสบการณ์และเป็นมืออาชีพ ทำให้ผลงานมีคุณภาพและส่งมอบได้ตรงเวลา
นอกจากนี้ในปี 58 คาดว่าภาพรวมของอุตสาหกรรมมีการขยายตัวอยู่ในเกณฑ์ดี  อาทิ ธุรกิจงานตกแต่งภายใน ซึ่งมีสัดส่วนรายได้กว่าร้อยละ 50 ของรายได้รวมทั้งหมด ที่คาดการณ์ว่าจะมีการขยายตัวของพื้นที่ค้าปลีกเพิ่มขึ้นอีกกว่า 2 ล้านตารางเมตรในปี 58-59 จากไตรมาส 1/58 ที่มีพื้นที่ค้าปลีกรวม 7.1 ล้านตารางเมตร และธุรกิจงานแสดงสินค้าและนิทรรศการ ที่มีสัดส่วนรายได้ร้อยละ 40 ของรายได้รวมทั้งหมด ก็มีแนวโน้มการขยายตัวอย่างต่อเนื่อง เนื่องจากสถานการณ์ทางการเมืองมีความมั่นคง นักท่องเที่ยวจากต่างประเทศกลุ่ม MICE: (Meeting,Incentives,Conferences,and Exhibition) มีความมั่นใจในการเข้าร่วมชมงานในประเทศไทยมากขึ้น  ซึ่งดังกล่าวนี้ล้วนแล้วแต่เป็นปัจจัยหนุนที่สำคัญในการขยายตัวของธุรกิจในอนาคต
ด้านนายชยวัฒน์ พิเศษสิทธิ์ ประธานกรรมการ K เปิดเผยว่า การเข้าระดมทุนครั้งนี้มีวัตถุประสงค์ในการนำเงินไปขยายธุรกิจ ไม่ว่าจะเป็นการใช้ลงทุนขยายโรงงานผลิตเฟอร์นิเจอร์ ที่ลำลูกกา คลอง 6 และใช้ลงทุนในโรงงานรังสิต-นครนายก คลอง 11 และใช้ลงทุนขยายธุรกิจในเมียนมาร์ รวมถึงชำระคืนเงินกู้ยืมจากธนาคาร ส่วนที่เหลือจะใช้เป็นเงินทุนหมุนเวียนทางธุรกิจ ซึ่งบริษัทฯเชื่อมั่นว่าการขยายธุรกิจดังกล่าวจะช่วยเพิ่มศักยภาพ และขีดความสามารถในการแข่งขันได้ รวมถึงเป็นการเพิ่มโอกาสในการขยายตลาดไปยังกลุ่มประเทศในอาเซียน เพื่อรองรับการเปิดประชาคมเศรษฐกิจอาเซียน หรือ AEC อีกด้วย